《送林德祖致政归吴中》
宋代·赵鼎臣

士论常苦高，出语讥古人。至其取与间，未足了一身。

官爵细事尔，臭腐实与邻。奈何夸者徒，薄暮犹逡巡。

平日相语此，反覆甚谆谆。顿输一著先，夫子固绝伦。

乞身夜上书，妻子不暇询。翩然东南去，笑别平生亲。

江山已在眼，丘壑俄生春。聊须震泽水，洗此京洛尘。

萧条西湖上，处士迹已陈。夫子今继之，凛然两逸民。

疏公不足高，贺老不足珍。他年仙骨换，坐叹倾盖新。

期我吴市门，复见梅子真。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。